作者:劉克莊
標題:六州歌頭
內容:維摩病起，兀坐等枯株。清晨裡，誰來問，是文殊。遣名姝。奪盡群花色，浴才出，酲初解，千萬態，嬌無力，困相扶。絕代佳人，不入金張室，卻訪吾廬。對茶鐺禪榻，笑殺此翁臞。珠髻金壺。始消渠。憶承平日，繁華事，修成譜，寫成圖。奇絕甚，歐公記，蔡公書。古來無。一自京華隔，問姚魏、竟何如。多應是，彩雲散，劫灰餘。野鹿銜將花去，休回首、河洛丘墟。漫傷春弔古，夢繞漢唐都。歌罷欷歔。